En un libel ideolochico, a ideolochía nazi dende o principio mantuvo relacions ambiguas con a homosexualidat. En os primers intes d'o Partito Nacionalsocialista d'os Treballadors Alemans (NSDAP), o culto a la virilidat, a la polideza plastica de l'hombre nuevo heba un toque de machismo e d'homoerostismo, o que a vegadas ha feito dicir a qualques analistas como Scott Lively (autor d'o libro controvertito The Pink Swastika) que lo NSDAP en primeras estarba estato ni mas ni menos que una "organización homosexual". Ista tesi maguer se ye qüestionata por os historiadors especializatos e o libro se ye qualificato de "frau". As SA, a eixemplo de lur dirichent Ernst Röhm, ubiertament homosexual, como a-saber-los dirichents carismaticos como Hans Blüher, yeran asanz favorables a una homosexualidat a l'antiga, vista como una critica pagana d'a moral burguesa. Sindembargo, chus a empenta d'oficials aristocratas e reaccionarios qui iban a constituyir as SS, as SA u Seccions d'Enrestida fuoron acotolatas con a Nueit d'os cutiellos largos (que Röhm bi fue asasinato) e, a l'anyada siguient, en 1935, o rechimen encaró a lechislación contra os homosexuals (modificación d'o § 175 d'o Codigo penal alemán) e a homosexualidat ye ridiculizata por numerosas grans figuras nazis como Heinrich Himmler. Manimenos cal remerar que, en ixa epoca, a condemnación penal d'a homosexualidat, asinas como a suya clasificación entre as malautías mentals, se consideraban como bellacosa evident en numerosos países. A penalización d'a homosexualidat, en ella mesma, no yera pas doncas especifica ta l'Alemanya Nazi. A lo costato italiano, sembla que o fascismo mussoliniano yera estato globalment mas hostil a la homosexualidat dende o principio, a penar d'a presencia tamién allí d'una exaltación d'o cuerpo de l'hombre choven sobre un ideal parcialment surtito de l'Antigüedat.